‘ครบุรี’จับมือมิตซุยธุรกิจพุ่ง2เท่า
น้ำตาลครบุรีมั่นใจธุรกิจแกร่งหลังได้เงินเพิ่มทุนพันล้านจากกลุ่มมิตซุย คาดธุรกิจโต 12 เท่า ส่วนปีนี้ปลอบผู้ถือหุ้นทำใจไม่โต
6 ก.พ. 2556

น้ำตาลครบุรีมั่นใจธุรกิจแกร่งหลังได้เงินเพิ่มทุนพันล้านจากกลุ่มมิตซุย คาดธุรกิจโต 12 เท่า ส่วนปีนี้ปลอบผู้ถือหุ้นทำใจไม่โต
นายถกล ถวิลเติมทรัพย์ กรรมการผู้จัดการ บริษัท น้ำตาลครบุรี (KBS) เปิดเผยว่า ที่ประชุมผู้ถือหุ้นอนุมัติด้วยเสียง 99.99% ให้เพิ่มทุนจาก 500 ล้านบาท เป็น 600 ล้านบาท โดยออกหุ้นเพิ่มทุนจำนวน 100 ล้านหุ้น เพื่อขายหุ้นและใบสำคัญแสดงสิทธิ (วอร์แรนต์) การเพิ่มทุนครั้งนี้จะทำให้มีเงินเข้ามารวม 1,150 ล้านบาท โดยก้อนแรก 515 ล้านบาท และอีกก้อนจะเข้ามาในอีก 2 ปีข้างหน้า หากมิตซุยใช้สิทธิแปลงสภาพวอร์แรนต์เป็นหุ้นทั้งหมด
เบื้องต้นกลุ่มมิตซุยจะถือหุ้น 9.1% และอีก 2 ปี ถ้าแปลงวอร์แรนต์ทั้งหมดจะถือหุ้นรวม 16.17% ซึ่งกลุ่มมิตซุยจะช่วยให้ธุรกิจเติบโตขึ้นกว่า 12 เท่า และทำให้บริษัทมีความแข็งแกร่งเมื่อมีการเปิดเสรีประชาคมอาเซียน (AEC) โดยในช่วงแรกบริษัทจะได้รับเทคโนโลยีในการผลิตน้ำตาลคุณภาพสูง (ไฮเอนด์) และเพิ่มกำลังการผลิต นอกจากนี้ยังเข้าสู่ตลาดต่างประเทศได้มากและกว้างขึ้น ซึ่งจะทำให้รายได้เพิ่มขึ้น โดยเฉพาะการขายน้ำตาลซูเปอร์รีไฟ
กลุ่มมิตซุยถือเป็นบริษัทที่มีความแข็งแกร่งและเป็นที่รู้จักทั่วโลก เมื่อเข้ามาถือหุ้น ก็จะซื้อน้ำตาลสัดส่วน 40% ของกำลังผลิตรวมของบริษัท และมิตซุยมีบริษัทลูกทำน้ำตาลที่ จ.อุดรธานี คือ บริษัท กุมภวาปี และบริษัท เกษตรผล ซึ่งจะสามารถป้อนน้ำตาลดิบและอาจมีความร่วมมือในการซื้อเครื่องจักรในการผลิตเพื่อลดต้นทุนได้
สำหรับเงินที่ได้จะนำไปใช้ขยายกำลังการผลิตและนำไปใช้ในโครงการโรงไฟฟ้าชีวมวลขนาด 35 เมกะวัตต์ และอนาคตอาจจะสร้างโรงงานน้ำตาลเพิ่มขึ้นด้วย
สำหรับธุรกิจปีนี้จะทรงตัวจากปีก่อน เพราะมีปัญหาภัยแล้ง ค่าเงินบาทแข็ง ซึ่งบริษัทได้ขายล่วงหน้าไปแล้ว 60% มากกว่านโยบายที่กำหนดไว้ 50% ค่าเงินบาทที่มากกว่า 30 บาทต่อเหรียญสหรัฐ และราคาน้ำตาลปรับตัวลดลงต่ำกว่า 20 บาทต่อกิโลกรัม
อย่างไรก็ตาม ในการประชุมผู้ถือหุ้นได้เสนอให้บริษัทไปเจรจากับกลุ่มมิตซุยว่าจะยังไม่รับเงินปันผลสำหรับปี 2555 ซึ่งไม่เป็นธรรมกับผู้ถือหุ้นเดิม เพราะเงินที่มิตซุยใส่เงินทุนเข้ามายังไม่เกิดผล
ทั้งนี้ ทางบริษัทได้ชี้แจงผู้ถือหุ้นว่าการเข้ามาลงทุนของกลุ่มมิตซุย บริษัทได้เจรจาเงื่อนไขอย่างดีแล้ว เพราะตามปกติวอร์แรนต์มักจะให้ฟรี แต่กรณีนี้เสนอขาย 0.05 บาท และผู้ถือหุ้นใหญ่เองก็ยอมที่จะมีสัดส่วนการถือหุ้นลดลง